Ֆլորա Բրովինա

Ֆլորա Բրովինա (, ), կոսովո-ալբանացի լրագրող, բանաստեղծուհի և հասարակական գործիչ:

Կենսագրություն
Ֆլորա Բրովինան ծնվել է 1949 թվականի սեպտեմբերի 30-ին Կոսովոյում: Պրիշտինայում Ֆլորա Բրովինան սովորել է բժշկական ինստիտուտում, որն ավարտելուց հետո կրթությունը շարունակել է Զագրեբում, որտեղ ուսումնասիրել է մանկաբուժություն։ Կոսովո վերադառնալուց հետո Ֆլորա Բրովինան՝ որպես լրագրող, սկսել է աշխատել Rilindja օրաթերթում։ Այնուհետև որպես բժիշկ-մանկաբույժ աշխատանքի է ընդունվել Պրիշտինայի հիվանդանոցում։ 1990-թվականներին, երբ երկրում սրվել է քաղաքական իրադրությունը, Ֆլորա Բրովինան սկսել է տեղեկություններ հավաքել բռնությունների վերաբերյալ, զբաղվել է հասարակական գործունեությամբ, կազմակերպել է օգնություն երեխաներին՝ գլխավորելով որբ երեխաների հոգեբանական վերականգնման կենտրոն։

Կոսովոյի պատերազմի ժամանակ՝ 1999 թվականի ապրիլի 20-ին, Ֆլորա Բրովինան առևանգվել է դիմակավոր անձանց կողմից և տարվել անհայտ ուղղությամբ։ Հետագայում պարզվել է, որ նա գերության մեջ է եղել սերբերի մոտ և մեկուկես տարի անցկացրել է սերբական բանտերում, այնուհետև ազատություն է ստացել միջազգային կազմակերպությունների միջամտության շնորհիվ:

Ֆլորա Բրովինան զբաղվում է նաև քաղաքական գործունեությամբ։ 2001 թվականին նա Կոսովոյի դեմոկրատական կուսակցության կողմից առաջադրվել է որպես երկրի նախագահի թեկնածու։ Որպես այդ կուսակցության անդամ՝ Ֆլորա Բրովինան 2004 թվականին ընտրվել է Կոսովոյի խորհրդարանի անդամ։ Ղեկավարել է Կոսովոյի ալբանացիների կանանց լիգան։

Ֆլորա Բրովինան հեղինակել է բանաստեղծությունների մի քանի ժողովածուներ.
 «Vërma emrin tim» (1973), 
 «Bimë e zë» (1979), 
 «Luleborë» (1988), 
 «Mat e çmat» (1995),
 «Thirrje e Kosovë» (1999)։

2001 թվականին Ֆլորա Բրովինայի բանաստեղծությունները հրատարակվել են Նյու Յորքում (թարգմանիչ՝ Ռոբերտ Էլսի)։

Պարգևներ
1999 թվականին Ֆլորա Բրովինան արժանացել է շվեդական ՊԵՆ ակումբի մրցանակի և ամերիկյան PEN American Center-ի Barbara Goldsmith Freedom to Write Award մրցանակի։ Նա նաև Հայնրիխ Բյոլի հիմնադրամի մարդու իրավունքների մրցանակի դափնեկիր է։

Ծանոթագրություններ

Արտաքին հղումներ
 Flora Brovina  
 Flora Brovina | WISE Muslim Women  
 Kosovo's first lady 

Ալբանացի լրագրողներ
Ալբանացի բանաստեղծներ
Ալբանացի հասարակական գործիչներ
Ալբանացի կին գրողներ
21-րդ դարի կին քաղաքական գործիչներ